Zavod za varstvo kulturne dediščine Slovenije

*Restavratorski center*



**Katalog specializiranih del ohranjanja kulturne dediščine**

Sklop 1: Konservatorsko - restavratorska

Sklop 2: Specialna rokodelska dela

Sklop 3: Visoko zahtevna gradbeno-obrtniška dela

Ljubljana, oktober 2022

**UVOD**

Pričujoči *Katalog specializiranih del ohranjanja kulturne dediščine* predstavlja dopolnjeno različico kataloga konservatorsko-restavratorskih del, ki ga je Restavratorski center Zavoda za varstvo kulturne dediščine Slovenije izdelal že leta 2003, in sicer takrat za potrebe lažjega izvajanja spomeniškovarstvenih razpisov Ministrstva za kulturo, vezanih na sofinanciranje spomeniškovarstvenih akcij na slovenskih kulturnih spomenikih. Katalog je bil izdelan na podlagi upoštevanja dosedanjih dokumentov popisov konservatorsko - restavratorskih del na nepremični dediščini in analize »konservatorsko - restavratorskih« projektov zadnjih desetih let (projektov financiranih/sofinanciranih s strani Ministrstva za kulturo, Uprave RS za kulturno dediščino).

Tudi ta dopolnjena različica kataloga je namenjena potrebam tovrstnih spomeniškovarstvenih razpisov, prvenstveno ločevanju posameznih delovnih procesov specializiranih konservatorsko restavratorskih del, ki so nujni za ohranjanje kulturne dediščine, vključno z njeno promocijo in trajnostno uporabo. Čeprav je pojem ohranjanja kulturne dediščine po zakonskih definicijah precej širok, ga je potrebno v okviru tega kataloga razumeti kot seznam opravil, ki omogočajo vzdrževanje stanja kulturne dediščine za določeno uporabo, in seznam del, namenjenih fizičnemu zavarovanju dediščine pred delovanjem destruktivnih sil na način in v obsegu, ki ohranjajo vse varovane vrednote in pomene kulturne dediščine, zaradi katerih je bila razglašena za kulturne spomenike. Namen ohranjanja kulturne dediščine je fizična ohranitev dediščine, ohranitev njenih vrednot ali ponovno vzpostavljanje njenih delno uničenih vrednot na način in v oblikah, ki ustrezajo izvirnim oblikam, nekdanjim ustvarjalnim procesom in tehnologijam. Pojavnost dediščine je namreč odvisna in pogojena s tehnološkimi procesi, ki niso vplivali samo na specifičnost oblik temveč tudi na večplastni karakter dediščine. Sestava in izvor gradiv in materialov, njihova kompozicija in obdelava so njen neločljivi del in obenem sami na sebi predstavljajo nesnovno komponento dediščine – tradicionalna znanja in spretnosti. Tega ni mogoče poustvariti s sodobnimi tehnikami in materiali, ampak le z ohranjanjem in poznavanjem procesov njenega nastanka. Sam izraz specializirana dela izhaja iz 105. člena Zakona o varstvu kulturne dediščine, ki jih tudi podrobneje našteje.

Zaradi naštetih razlogov je *Katalog specializiranih del ohranjanja kulturne dediščine* razdeljen na dva glavna sklopa, ki sta znotraj specializiranih del ohranjanja najpomembnejša za namen, ki smo ga navedli zgoraj, in sicer gradbeno-obrtniška restavratorska dela ter konservatorsko-restavratorska in specialna rokodelska dela.

Katalog se pregleduje/posodablja na prošnjo MK z namenom prevetritve določnih primerov/projektov, ki niso bili uvrščeni v sklop 2., ki je lahko v celoti financiran brez lastnih sredstev.

**Sklop 1: Konservatorsko - restavratorska dela**

*Konservatorsko - restavratorski posegi obsegajo vse potrebne študije in raziskave, izvedbo samih posegov in vso zahtevano potrebno dokumentacijo (stanje pred, med in po posegu).* ***Za izvedbo konservatorsko - restavratorskih del je potreben ustrezen strokovni izpit s področja konservatorstva – restavratorstva.***

*Konservatorsko - restavratorska dela se izvajajo na spomeniških celotah državnega ali lokalnega pomena.*

**Konserviranje in restavriranje slikarskih umetniških del** na vseh nosilcih [stenske slike, mozaiki, zgrafiti, slike na platnu, slike na lesu in poslikani leseni stropi, slike na papirju (pergamentu, usnju), slike na steklu, slike na kovinah, slike na drugih nosilcih]

**Konserviranje in restavriranje slikarskih dekorativnih del** na vrhunskih spomeniških celotah državnega ali lokalnega pomena.

**Konserviranje in restavriranje slikarskih in drugih sorodnih dekorativnih del** [primeri: poslikava okenskih špalet, šivani robovi, tonirani arhitekturni členi, rastlinska ornamentika in drugo]

**Nadomeščanje slik, poslikav ali delov poslikav** na različnih nosilcih **(kopistika)**

 **Preventivni konservatorsko** - **restavratorski posegi** na poslikanih površinah

**Konserviranje in restavriranje kiparskih umetniških del ali muzejskih predmetov** na vseh nosilcih/materialih: les, kamen, *kovina,* glina, štukature in drugi nosilci].

**Konserviranje in restavriranje dekorativne plastike ali muzejskih predmetov** *iz lesa, kamna, umetnega kamna, kovin, gline, plastičnih in drugih materialov***.**

**Konserviranje in restavriranje dekorativne plastike in drugih sorodnih dekorativnih del** [primeri: profilirani venci, nefiguralni kapiteli, nefiguralne konzole, balustrade, nefiguralni portali, ornamentalna plastika, stilno pohištvo in drugo]

## Nadomeščanje kiparskih umetniških del, muzejskih predmetov ali njihovih delov (kopistika)

**Zaplinjevanje lesenih umetniških in dekorativnih del in ostali preventivni konservatorsko-restavratorski posegi na** lesenih plastikah, kamnitih plastikah, kovinskih plastikah, štukaturni plastiki, muzejskih predmetih in plastiki na drugih nosilcih

## Izvajanje raziskav (sondiranj, izmer, naravoslovnih preiskav itd...) za potrebe ugotavljanja posameznih gradbenih faz in za potrebe prezentacije v projektu predvidene faze ali kombinacije faz.

**Sklop 2: Specialna rokodelska dela**

*Specialna rokodelska dela se v celoti izvajajo v tradicionalni rokodelski tehniki. Obsegajo vse potrebne priprave materialov in obdelave, izvedbo posegov samih in vso potrebno dokumentacijo (stanje pred, med in po posegu). Za izvedbo specialnih rokodelskih del je treba predložiti ustrezne reference ali ustrezna dokazila v skladu s kulturnovarstvenimi pogoji. Vsa dela morajo biti izvajana pod nadzorom konservatorsko – restavratorske stroke in potrjena.*

**Izdelava / obnova suhozidne gradnje**

Dela, izvajana po kulturno varstvenih pogojih ali konservatorskem načrtu v tehniki suhozidne gradnje. Izvedbe gradnje in posegi, ki ohranjajo, obnavljajo ali odpravljajo poškodbe in ščitijo pred nadaljnjim propadanjem suhozidne gradnje.

Vrste del:

* suhozidna gradnja zidov, opornih zidov, poljskih hišk in drugih tradicionalnih zidanih konstrukcij,
* obnova (popravilo) delov objektov / konstrukcij.

**Izdelava / obnova tesanih konstrukcij**

Tesarska dela, izvajana po natančno definiranih kulturno varstvenih pogojih ali konservatorskem načrtu. Izvedbe tesanih izdelkov in posegi, ki ohranjajo, obnavljajo ali odpravljajo poškodbe in ščitijo pred nadaljnjim propadanjem stavb.

Vrste del:

* izdelava ročno tesanih konstrukcij po klasičnih tesarskih metodah: mostov, ostrešij, stavb (kozolci, kašče, stavbe iz brun... ) ali delov stavb (stropovi, latniki, lesene stene, žlebovi, podi... )
* obnova ali zamenjava posameznih delov stavb, izdelanih ročno po klasičnih tesarskih metodah (lesenih konstrukcij, stropov in drugih delov stavb)

**Izvedba / obnova tradicionalnih kritin: kritje s skodlami, skrli, deskami, skriljem, slamo**

Krovska dela, izvajana po natančno definiranih kulturno varstvenih pogojih ali konservatorskem načrtu. Izvedbe tradicionalnih kritin in posegi, ki ohranjajo, obnavljajo ali odpravljajo poškodbe in ščitijo pred nadaljnjim propadanjem kritin stavb.

Vrste del:

* izvedba oz. obnovo (popravilo) tradicionalnih strešnih kritin: slama, skrle, skril, lesene deske, skodle.

**Izdelava / obnova konstrukcij ali rokodelskih elementov iz kovine (ki niso umetniška dela ali muzejski predmeti)**

Kovinarska dela, izvajana po natančno definiranih kulturno varstvenih pogojih ali konservatorskem načrtu. Izvedbe izdelkov iz kovin, izdelanih po klasičnih metodah obdelovanja kovin in posegi, ki ohranjajo, obnavljajo ali odpravljajo poškodbe in ščitijo pred nadaljnjim propadanjem kovinskih konstrukcij, delov stavb ali elementov opreme.

Vrste del:

* dela vezana na popravilo ali izvedbo replik kovinskih izdelkov (ograje, okenske mreže, obloge stavbnega pohištva, stavbno in pohištveno okovje, mehanizmi stolpnih ur, zvonovi s historičnimi mehanizmi in ostali dekorativni historični kovinski elementi)

**Izdelava / obnova rokodelskih mizarskih elementov (ki niso umetniška dela ali muzejski predmeti)**

Mizarska dela, izvajana po natančno definiranih kulturno varstvenih pogojih ali konservatorskem načrtu. Mizarski izdelki in posegi, ki ohranjajo, obnavljajo ali odpravljajo poškodbe in ščitijo pred nadaljnjim propadanjem delov stavb ali pohištva.

Vrste del:

* izvedba replik ali obnov (popravil) stavbnega pohištva, izdelanih po klasičnih metodah,
* izvedba replik ali obnov (popravil) notranjega pohištva, vse izdelano po klasičnih metodah.

**Izdelava / obnova konstrukcij ali rokodelskih elementov iz stekla (ki niso umetniška dela ali muzejski predmeti)**

Dela, izvajana po natančno definiranih kulturno varstvenih pogojih ali konservatorskem načrtu. Izdelki iz stekla in posegi, ki ohranjajo, obnavljajo ali odpravljajo poškodbe in ščitijo pred nadaljnjim propadanjem delov stavb iz stekla.

Vrste del:

* izvedba replik ali obnov (popravil) jedkanih, peskanih, vitražnih zasteklitev stavbne opreme ali notranjega pohištva, vitrajev.

**Izdelava / obnova historičnih elementov iz štuko mas**

Dela, izvajana po natančno definiranih kulturno varstvenih pogojih ali konservatorskem načrtu. Izvedbe umetelnih in umetniško ornamentalnih elementov in posegi, ki ohranjajo, obnavljajo ali odpravljajo poškodbe in ščitijo pred nadaljnjim propadanjem elementov iz štuko mas.

* izvedba replik ali obnov (popravil) historičnih elementov iz štuko mas, izdelanih po klasičnih metodah (zahtevnejše štukature, štukmarmor, marmorino,..)

**Izdelava / obnova historičnih ometov posebnih vrednosti**

Dela, izvajana po natančno definiranih kulturno varstvenih pogojih ali konservatorskem načrtu. Izvedbe in posegi historičnih ometov, ki ohranjajo, obnavljajo ali odpravljajo poškodbe in ščitijo pred nadaljnjim propadanjem historičnih ometov.

* izvedba historičnih ometov v manjšem obsegu….izvedba zahtevnejših dekorativnih historičnih ometov, ki so v neposredni bližini ali se stikajo s stensko poslikavo ali kakršnokoli drugo umetnino**.**

**Sklop 3: Visoko specializirana gradbeno - obrtniška dela**

*Gradbeno – obrtniška restavratorska dela obsegajo vse potrebne študije in raziskave, izvedbo posegov samih in vso potrebno dokumentacijo (stanje pred, med in po posegu). Za izvedbo specializiranih gradbeno – obrtniških del so potrebne ustrezne reference ali ustrezna dokazila v skladu s kulturnovarstvenimi pogoji.* ***Vsa dela morajo biti obvezno izvajana pod nadzorom konservatorsko-restavratorske stroke in potrjena.***

## ZIDARSTVO

Zidarska dela, izvajana po kulturno varstvenih pogojih ali konservatorskem načrtu. Posegi, ki ohranjajo avtentične materiale in konstrukcije, odpravljajo poškodbe in ščitijo pred nadaljnjim propadanjem.

Vrste del:

* sanacija temeljev, zidov, obokov in drugih zidanih stavbnih konstrukcij
* obnova (popravilo) delov stavb (kot so stopnišča, balkoni, terase, dimniki, tlaki), fasad (ometov, napuščev, grajenih okrasnih detajlov, fasadnih profilacij... ), notranjih ometov
* sanacija vlage, izolativnosti itd...
* izvedba zaščitnih ali pomožnih konstrukcij, potrebnih za zavarovanje ali delo na objektu.

**V katalog ne sodi:** sodobne tehnologije, ki spreminjajo avtentična gradiva in konstrukcije, izdelava replik v sodobnih materialih, ki niso v skladu z originali, zamenjava avtentičnih materialov in konstrukcij s sodobnimi, izdelava celovitih rekonstrukcij stavb, novih gradenj, prizidkov itd...

# TESARSTVO

Tesarska dela, izvajana po kulturno varstvenih pogojih ali konservatorskem načrtu. Posegi, ki ohranjajo, obnavljajo ali rekonstruirajo avtentične lesene konstrukcije, odpravljajo poškodbe (ojačitve, utrjevanja), ščitijo pred nadaljnjim propadanjem (zaplinjevanja, premazi... ) in omogočajo izvajanje del (zaščitne konstrukcije, opaženja... ).

Vrste del:

* celovita obnova ali zamenjava posameznih delov strešnih konstrukcij, lesenih stropov, lesenih konstrukcijskih sistemov ali lesenih stavb (kozolci, kašče, stavbe iz brun... ) oz. delov stavb (nadstreški, pergole, stolpiči, latniki, lesene stene, opaži, žlebovi, podi... )

**V katalog ne sodi:** sodobne tehnologije obnove ostrešij in lesenih konstrukcij, izdelava replik v sodobnih materialih, zamenjava originalnih konstrukcij s sodobnimi, izdelava celovitih rekonstrukcij, novogradenj v lesu, itd...

## KROVSTVO

Krovska dela, izvajana po kulturno varstvenih pogojih ali konservatorskem načrtu. Posegi, ki ohranjajo, obnavljajo ali rekonstruirajo historične kritine, odpravljajo poškodbe in ščitijo pred nadaljnjim propadanjem stavb.

Vrste del: izvedba oz. obnova (popravilo) strešnih kritin: opečni bobrovec, korec, zareznik, opeka, cementni špičak itd...

**V katalog ne sodi:** izdelava replik (plagiatov) kritin v sodobnih materialih, zamenjava avtentičnih specifičnih historičnih kritin s sodobnimi.

### KLEPARSTVO, KOVAŠTVO, LIVARSTVO, KLJUČAVNIČARSTVO

Dela, izvajana po kulturno varstvenih pogojih ali konservatorskem načrtu. Kleparska, kovaška, livarska in ključavničarska dela, ki ohranjajo avtentične materiale in elemente, odpravljajo poškodbe in ščitijo pred nadaljnjim propadanjem..

Vrste del: izvedba ali obnova (popravilo) strešnih kritin iz kovine (baker, cink, pločevina ... ) ali popravila okrasnih kleparskih izdelkov, izdelavo strešnih obrob, zaključkov, žlebov .Dela vezana na obnovo ročno kovanih izdelkov (ograje, okenske mreže ipd.), dela vezana na obnovo lite stavbne opreme (ograje, pokrovi, zunanja oprema) in dela vezana na obnovo stavbnega in pohištvenega okovja itd.

**V katalog ne sodi:** sodobne tehnologije obnove, izdelava replik v sodobnih materialih razen za skulpture in reliefe iz kovin, zamenjava avtentičnih materialov s sodobnimi razen za skulpture in reliefe iz kovin itd...

### KERAMIČARSTVO, PEČARSTVO

Dela, izvajana po kulturno varstvenih pogojih ali konservatorskem načrtu. Keramičarska in pečarska dela, ki ohranjajo avtentične materiale in stavbne elemente, odpravljajo poškodbe na njih in jih ščitijo pred nadaljnjim propadanjem.

Vrste del: izvedba replik ali obnova (popravilo) keramičnih peči, krušnih peči, keramičnih oblog tal ali sten, opečnih mrež na oknih, opečnih tlakov itd.

**V katalog ne sodi:** sodobne tehnologije obnove, izdelava replik v sodobnih materialih, zamenjava avtentičnih materialov s sodobnimi, avtentičnih konstrukcij s sodobnimi itd...

### SLIKOPLESKARSTVO

Dela, izvajana po kulturno varstvenih pogojih ali konservatorskem načrtu. Slikopleskarska dela, ki ohranjajo avtentične materiale in stavbne elemente, odpravljajo poškodbe in ščitijo pred nadaljnjim propadanjem.

Vrste del: izvedba replik ali obnov (popravil) stenskih beležev, enostavnih poslikav, šablonskih poslikav, izvedba replik ali obnov (popravil) fasadnih opleskov in barvnih členitev, izvedba opleskov stavbnega pohištva itd.

**V katalog ne sodi:** sodobne tehnologije obnove, zamenjava avtentičnih materialov s sodobnimi,

ki niso v skladu s konservatorsko - restavratorsko tehnologijo itd.

# ŠTUKATERSTVO

Dela, izvajana po kulturno varstvenih pogojih ali konservatorskem načrtu. Štukaterska dela, ki ohranjajo avtentične materiale in stavbne elemente, odpravljajo poškodbe in ščitijo pred nadaljnjim propadanjem.

Vrste del: izvedba replik ali obnov (popravil) notranjih stenskih in stropnih štukatur, izvedba replik ali obnov (popravil) fasadnih štukatur.

**V katalog ne sodi:** sodobne tehnologije obnove, izdelava replik v sodobnih materialih, zamenjava avtentičnih materialov s sodobnimi, avtentičnih konstrukcij s sodobnimi, ki niso v skladu z restavratorsko tehnologijo itd.

# MIZARSTVO

Dela, izvajana po kulturno varstvenih pogojih ali konservatorskem načrtu. Mizarska dela, ki ohranjajo avtentične materiale in stavbne elemente, odpravljajo poškodbe in ščitijo pred nadaljnjim propadanjem.

Vrste del: izvedba replik ali obnov (popravil) stavbnega pohištva s prilagoditvijo stekel, izvedba replik ali obnov (popravil) notranjega pohištva.

**V katalog ne sodi:** sodobne tehnologije obnove, izdelava replik v sodobnih materialih, zamenjava avtentičnih materialov in konstrukcij s sodobnimi, itd...

### KAMNOSEŠTVO

Dela, izvajana po kulturno varstvenih pogojih ali konservatorskem načrtu. Kamnoseška dela, ki ohranjajo avtentične materiale in stavbne elemente, odpravljajo poškodbe in ščitijo pred nadaljnjim propadanjem.

Vrste del: izvedba replik ali obnov (popravil) enostavnih kamnitih stavbnih elementov (portalov, okvirjev, stopnišč, ograj, talnih zidcev, pokrivnih kap, robnikov itd.).

**V katalog ne sodi:** sodobne tehnologije obnove, izdelava replik v sodobnih materialih, zamenjava avtentičnih materialov in konstrukcij s sodobnimi, itd...

# OBNOVA VRTNE ARHITEKTURE

Dela izvedena po kulturno varstvenih pogojih ali konservatorskem načrtu. Dela ohranjajo avtentične materiale in elemente, odpravljajo poškodbe in ščitijo pred nadaljnjim propadanjem.

Vrste del: izvedba replik ali obnova (popravil) parternih zasnov vrtov in dvorišč, obnove (popravila) poti, zamenjava, nega ali zasaditev rastlin (drevesa in/ ali grmovnice), izvedba replik ali obnov arhitekturnih elementov vrtov (vrtna plastika, stopnice, ograje in portali (zidane, kovinske, kombinacija obojega, vodni motivi, vrtni paviljoni, pergole), izvedba pomožnih del (čiščenje, zavarovanje, oporne konstrukcije potrebne za izvedbo), izvedba obnove, utrjevanja, odvodnjavanja terena, vodnih zajetij itd...

**V katalog ne sodi:** sodobne tehnologije obnove, zamenjava avtentičnih materialov ali konstrukcij s sodobnimi, ki niso v skladu z konservatorsko - restavratorsko tehnologijo, izdelava celovitih rekonstrukcij ali novih ureditev brez ohranjanja originala, itd ...

Poljanska 40, p.p. 1627, Sl-1001 Ljubljana

Telefon: +386 (0)1 234 31 00, telefaks: +386 (0)123431 76

e-pošta: info@rescen.si

[http:/ /www.zvkds.si,](http://www.zvkds.si/) [http:/ /www.rescen.si](http://www.rescen.si/)

